erhwenkuo/poetry-chinese-zhtw huggingface dataset:
浣溪沙
作者：周邦彥（宋）

樓上晴天碧四垂。樓前芳草接天涯。勸君莫上最高梯。新筍已成堂下竹，落花都上燕巢泥。忍聽林表杜鵑啼。
迎春樂
作者：周邦彥（宋）

清池小圃開雲屋。結春伴、往來熟。憶年時，縱酒杯行速。看月上、歸禽宿。牆裡修篁森似束。記名字、曾刊新綠。見說別來長，沿翠蘚、封寒玉。
迎春樂
作者：周邦彥（宋）

桃蹊柳曲閒蹤跡。俱曾是、大堤客。解春衣、貰酒城南陌。頻醉臥、胡姬側。鬢點吳霜嗟早白。更誰念、玉溪訊息。他日水雲身，相望處，無南北。
點絳唇
作者：周邦彥（宋）

臺上披襟，快風一瞬收殘雨。柳絲輕舉。蛛網粘飛絮。極目平蕪，應是春歸處。愁凝佇。楚歌聲苦。村落黃昏鼓。
一落索
作者：周邦彥（宋）

眉共春山爭秀。可憐長皺。莫將清淚溼花枝，恐花也、如人瘦。清潤玉簫閒久。知音稀有。欲知日日倚闌愁，但問取、亭前柳。
一落索
作者：周邦彥（宋）

杜宇思歸聲苦。和春催去。倚闌一霎酒旗風，任撲面、桃花雨。目斷隴雲江樹。難逢尺素。落霞隱隱日平西，料想是、分攜處。
垂絲釣
作者：周邦彥（宋）

縷金翠羽。妝成才見眉嫵。倦倚繡簾，看舞風絮。愁幾許。寄鳳絲雁柱。春將暮。向層城苑路。鈿車似水，時時花徑相遇。舊遊伴侶。還到曾來處。門掩風和雨。梁間燕語。問那人在否。
滿庭芳
作者：周邦彥（宋）

風老鶯雛，雨肥梅子，午陰嘉樹清圓。地卑山近，衣潤費壚煙。人靜烏鳶自樂，小橋外、新綠濺濺。憑欄久，黃蘆苦竹，擬泛九江船。年年。如社燕，飄流瀚海，來寄修椽。且莫思身外，長近尊前。憔悴江南倦客，不堪聽、急管繁弦。歌筵畔，先安簟枕，容我醉時眠。
隔浦蓮・隔浦蓮近拍
作者：周邦彥（宋）

新篁搖動翠葆。曲徑通深窈。夏果收新脆，金丸落、驚飛鳥。濃靄迷岸草。蛙聲鬧。驟雨鳴池沼。水亭小。浮萍破處，簾花簷影顛倒。綸巾羽扇，困臥北窗清曉。屏裡吳山夢自到。驚覺。依然身在江表。
法曲獻仙音
作者：周邦彥（宋）

蟬咽涼柯，燕飛塵幕，漏閣籤聲時度。倦脫綸巾，困便湘竹，桐陰半侵朱戶。向抱影凝情處。時聞打窗雨。耿無語。嘆文圓、近來多病，情緒懶，尊酒易成間阻。縹緲玉京人，想依然、京兆眉嫵。翠幕深中，對徽容、空在紈素。待花前月下，見了不教歸去。
過秦樓
作者：周邦彥（宋）

水浴清蟾，葉喧涼吹，巷陌馬聲初斷。閒依露井，笑撲流螢，惹破畫羅輕扇。人靜夜久憑闌，愁不歸眠，立殘更箭。嘆年華一瞬，人今千里，夢沈書遠。空見說、鬢怯瓊梳，容銷金鏡，漸懶趁時勻染。梅風地溽，虹雨苔滋，一架舞紅都變。誰信無憀，為伊才減江淹，情傷荀倩。但明河影下，還看稀星數點。
側犯
作者：周邦彥（宋）

暮霞霽雨，小蓮出水紅妝靚。風定。看步襪江妃照明鏡。飛螢度暗草，秉燭遊花徑。人靜。攜豔質、追涼就槐影。金環皓腕，雪藕清泉瑩。誰念省。滿身香、猶是舊荀令。見說胡姬，酒壚寂靜。煙鎖漠漠，藻池苔井。
塞翁吟
作者：周邦彥（宋）

暗葉啼風雨，窗外曉色瓏璁。散水麝，小池東。亂一岸芙蓉。蘄州簟展雙紋浪，輕帳翠縷如空。夢念遠別、淚痕重。淡鉛臉斜紅。忡忡。嗟憔悴、新寬頻結，羞豔冶、都銷鏡中。有蜀紙、堪憑寄恨，等今夜、灑血書詞，剪濁親封。菖蒲漸老，早晚成花，教見薰風。
蘇幕遮
作者：周邦彥（宋）

燎沈香，消溽暑。鳥雀呼晴，侵曉窺簷語。葉上初陽乾宿雨，水面清圓，一一風荷舉。故鄉遙，何日去。家住吳門，久作長安旅。五月漁郎相憶否。小楫輕舟，夢入芙蓉浦。
浣溪沙
作者：周邦彥（宋）

日射敧紅蠟蒂香。風乾微汗粉襟涼。碧紗對掩簟紋光。自剪柳枝明畫閣，戲拋蓮菂種橫塘。長亭無事好思量。
浣溪沙
作者：周邦彥（宋）

翠葆參差竹徑成。新荷跳雨淚珠傾。曲闌斜轉小池亭。風約簾衣歸燕急，水搖扇影戲魚驚。柳梢殘日弄微晴。
浣溪沙
作者：周邦彥（宋）

薄薄紗櫥望似空。簟紋如水浸芙蓉。起來嬌眼未惺惚。強整羅衣抬皓腕，更將紈扇掩酥胸。羞郎何事面微紅。
浣溪沙
作者：周邦彥（宋）

寶扇輕圓淺畫繒。象床平穩細穿藤。飛蠅不到避壺冰。翠枕面涼頻憶睡，玉簫手汗錯成聲。日長無力要人憑。
點絳唇
作者：周邦彥（宋）

徵騎初停，酒行莫放離歌舉。柳汀蓮浦。看盡江南路。苦恨斜陽，冉冉催人去。空回顧。淡煙橫素。不見揚鞭處。
訴衷情
作者：周邦彥（宋）

出林杏子落金盤。齒軟怕嘗酸。可惜半殘青紫，猶有小唇丹。南陌上，落花閒。雨斑斑。不言不語，一段傷春，都在眉間。
風流子
作者：周邦彥（宋）

楓林凋晚葉，關河迥，楚客慘將歸。望一川暝靄，雁聲哀怨，半規涼月，人影參差。酒醒後，淚花銷鳳蠟，風幕卷金泥。砧杵韻高，喚回殘夢，綺羅香減，牽起餘悲。亭皋分襟地，難拚處、偏是掩面牽衣。何況怨懷長結，重見無期。想寄恨書中，銀鉤空滿，斷腸聲裡，玉筋還垂。多少暗愁密意，唯有天知。
華胥引
作者：周邦彥（宋）

川原澄映，煙月冥濛，去舟如葉。岸足沙平，蒲根水冷留雁唼。別有孤角吟秋，對曉風嗚軋。紅日三竿，醉頭扶起還怯。離思相縈，漸看看、鬢絲堪鑷。舞衫歌扇，何人輕憐細閱。點檢從前恩愛，但鳳箋盈篋，愁剪燈花，夜來和淚雙疊。
宴清都
作者：周邦彥（宋）

地僻無鍾鼓。殘燈滅，夜長人倦難度。寒吹斷梗，風翻暗雪，灑窗填戶。賓鴻謾說傳書，算過盡、千儔萬侶。始信得、庾信愁多，江淹恨極須賦。淒涼病損文園，徽弦乍拂，音韻先苦。淮山夜月，金城暮草，夢魂飛去。秋霜半入清鏡，嘆帶眼、都移舊處。更久長、不見文君，歸時認否。
四園竹
作者：周邦彥（宋）

浮雲護月，未放滿朱扉。鼠搖暗壁，螢度破窗，偷入書幃。秋意濃，閒佇立、庭柯影裡。好風襟袖先知。夜何其。江南路繞重山，心知謾與前期。奈向燈前墮淚，腸斷蕭娘，舊日書辭。猶在紙。雁信絕，清宵夢又稀。
齊天樂
作者：周邦彥（宋）

綠蕪凋盡臺城路，殊鄉又逢秋晚。暮雨生寒，鳴蛩勸織，深閣時聞裁剪。雲窗靜掩。嘆重拂羅裀，頓疏花簟。尚有綀囊，露螢清夜照書卷。荊江留滯最久，故人相望處，離思何限。渭水西風，長安亂葉，空憶詩情宛轉。憑高眺遠。正玉液新篘，蟹螯初薦。醉倒山翁，但愁斜照斂。
木蘭花・玉樓春
作者：周邦彥（宋）

郊原雨過金英秀。風掃霜威寒入袖。感君一曲斷腸歌，勸我十分和淚酒。古道塵清榆柳瘦。繫馬郵亭人散後。今宵燈盡酒醒時，可惜朱顏成皓首。
霜葉飛
作者：周邦彥（宋）

露迷衰草。疏星掛，涼蟾低下林表。素娥青女鬥嬋娟，正倍添悽悄。漸颯颯、丹楓撼曉。橫天雲浪魚鱗小。似故人相看，又透入、清輝半餉，特地留照。迢遞望極關山，波穿千里，度日如歲難到。鳳樓今夜聽秋風，奈五更愁抱。想玉匣、哀弦閉了。無心重理相思調。見皓月、牽離恨，屏掩孤顰，淚流多少。
蕙蘭芳引
作者：周邦彥（宋）

寒瑩晚空，點清鏡、斷霞孤鶩。對客館深扃，霜草未衰更綠。倦遊厭旅，但夢繞、阿嬌金屋。想故人別後，盡日空疑風竹。塞北氍毹，江南圖障，是處溫燠。更花管雲箋，猶寫寄情舊曲。音塵迢遞，但勞遠目。今夜長，爭奈枕單人獨。
塞垣春
作者：周邦彥（宋）

暮色分平野。傍葦岸、征帆卸。煙村極浦，樹藏孤館，秋景如畫。漸別離氣味難禁也。更物象、供瀟灑。念多材渾衰減，一懷幽恨難寫。追念綺窗人，天然自、風韻嫻雅。竟夕起相思，謾嗟怨遙夜。又還將、兩袖珠淚，沈吟向寂寥寒燈下。玉骨為多感，瘦來無一把。
丁香結
作者：周邦彥（宋）

蒼蘚沿階，冷螢粘屋，庭樹望秋先隕。漸雨悽風迅。澹暮色，倍覺園林清潤。漢姬紈扇在，重吟玩、棄擲未忍。登山臨水，此恨自古，銷磨不盡。牽引。記試酒歸時，映月同看雁陣。寶幄香纓，燻爐象尺，夜寒燈暈。誰念留滯故國，舊事勞方寸。唯丹青相伴，那更塵昏蠹損。
氐州第一
作者：周邦彥（宋）

波落寒汀，村渡向晚，遙看數點帆小。亂葉翻鴉，驚風破雁，天角孤雲縹緲。官柳蕭疏，甚尚掛、微微殘照。景物關情，川途換目，頓來催老。漸解狂朋歡意少。奈猶被、思牽情繞。座上琴心，機中錦字，覺最縈懷抱。也知人、懸望久，薔薇謝、歸來一笑。欲夢高唐，未成眠、霜空又曉。
解蹀躞
作者：周邦彥（宋）

候館丹楓吹盡，面旋隨風舞。夜寒霜月，飛來伴孤旅。還是獨擁秋衾，夢餘酒困都醒，滿懷離苦。甚情緒。深念凌波微步。幽房暗相遇，淚珠都作，秋宵枕前雨。此恨音驛難通，待憑徵雁歸時，帶將愁去。
少年遊
作者：周邦彥（宋）

並刀如水，吳鹽勝雪，纖手破新橙。錦幄初溫，獸煙不斷，相對坐調笙。低聲問向誰行宿，城上已三更。馬滑霜濃，不如休去，直是少人行。
慶春宮・高陽臺
作者：周邦彥（宋）

雲接平岡，山圍寒野，路回漸轉孤城。衰柳啼鴉，驚風驅雁，動人一片秋聲。倦途休駕，澹煙裡、微茫見星。塵埃憔悴，生怕黃昏，離思牽縈。華堂舊日逢迎。花豔參差，香霧飄零。弦管當頭，偏憐嬌鳳，夜深簧暖笙清。眼波傳意，恨密約、匆匆未成。許多煩惱，只為當時，一餉留情。
醉桃源・阮郎歸
作者：周邦彥（宋）

冬衣初染遠山青。雙絲雲雁綾。夜寒袖溼欲成冰。都緣珠淚零。情黯黯，悶騰騰。身如秋後蠅。若教隨馬逐郎行。不辭多少程。
醉桃源・阮郎歸
作者：周邦彥（宋）

菖蒲葉老水平沙。臨流蘇小家。畫闌曲徑宛秋蛇。金英垂露華。燒蜜炬，引蓮娃。酒香薰臉霞。再來重約日西斜。倚門聽暮鴉。
點絳唇
作者：周邦彥（宋）

孤館迢迢，暮天草露沾衣潤。夜來秋近。月暈通風信。今日原頭，黃葉飛成陣。知人悶。故來相趁。共結臨岐恨。
夜遊宮
作者：周邦彥（宋）

葉下斜陽照水。卷輕浪、沈沈千里。橋上酸風射眸子。立多時，看黃昏，燈火市。古屋寒窗底。聽幾片、井桐飛墜。不戀單衾再三起。有誰知，為蕭娘，書一紙。
夜遊宮
作者：周邦彥（宋）

客去車塵未斂。古簾暗、雨苔千點。月皎風清在處見。奈今宵，照初弦，吹一箭。池曲河聲轉。念歸計，眼迷魂亂。明日前村更荒遠。且開尊，任紅鱗，生酒面。
訴衷情
作者：周邦彥（宋）

堤前亭午未融霜。風緊雁無行。重尋舊日岐路，茸帽北遊裝。期信杳，別離長。遠情傷。風翻酒幔，寒凝茶煙，又是何鄉。
傷情怨・清商怨
作者：周邦彥（宋）

枝頭風勢漸小。看暮鴉飛了。又是黃昏，閉門收返照。江南人去路緲。信未通、愁已先到。怕見孤燈，霜寒催睡早。
紅林擒近
作者：周邦彥（宋）

高柳春才軟，凍梅寒更香。暮雪助清峭，玉塵散林塘。那堪飄風遞冷，故遣度幕穿窗。似欲料理新妝。呵手弄絲簧。冷落詞賦客，蕭索水雲鄉。援毫授簡，風流猶憶東梁。望虛簷徐轉，迥廊未掃，夜長莫惜空酒觴。
紅林擒近
作者：周邦彥（宋）

風雪驚初霽，水鄉增暮寒。樹杪墜飛羽，簷牙掛琅玕。才喜門堆巷積，可惜迤邐銷殘。漸看低竹翩翻。清池漲微瀾。步屐晴正好，宴席晚方歡。梅花耐冷，亭亭來入冰盤。對前山橫素，愁雲變色，放杯同覓高處看。
滿路花・促拍滿路花
作者：周邦彥（宋）

金花落燼燈，銀礫鳴窗雪。夜深微漏斷，行人絕。風扉不定，竹圃琅玕折。玉人新間闊。著甚情悰，更當恁地時節。無言敧枕，帳底流清血。愁如春後絮，來相接。知他那裡，爭信人心切。除共天公說。不成也還，似伊無個分別。
解語花
作者：周邦彥（宋）

風銷焰蠟，露浥烘爐。花市光相射。桂華流瓦。纖雲散，耿耿素娥欲下。衣裳淡雅。看楚女、纖腰一把。簫鼓喧，人影參差，滿路飄香麝。因念都城放夜。望千門如晝，嬉笑遊冶。鈿車羅帕。相逢處，自有暗塵隨馬。年光是也。唯只見、舊情衰謝。清漏移，飛蓋歸來，從舞休歌罷。
六麼令
作者：周邦彥（宋）

快風收雨，亭館清殘燠。池光靜橫秋影，岸柳如新沐。聞道宜城酒美，昨日新醅熟。輕鑣相逐。衝泥策馬，來折東籬半開菊。華堂花豔對列，一一驚郎目。歌韻巧共泉聲，間雜琮琤玉。惆悵周郎已老，莫唱當時曲。幽歡難卜。明年誰健，更把茱萸再三囑。
倒犯
作者：周邦彥（宋）

霽景、對霜蟾乍升，素煙如掃。千林夜縞。徘徊處、漸移深窈。何人正弄，孤影蹁躚，西窗悄。冒霜冷貂裘，玉斝邀雲表。共寒光、飲清醥。淮左舊遊，記送行人，歸來山路窵。駐馬望素魄，印遙碧、金樞小。愛秀色、初娟好。念漂浮、綿綿思遠道。料異日宵征，必定還相照。奈何人自衰老。
大
作者：周邦彥（宋）

對宿煙收，春禽靜，飛雨時鳴高屋。牆頭青玉旆，洗鉛霜都盡，嫩梢相觸。潤逼琴絲，寒侵枕障，蟲網吹沾簾竹。郵亭無人處，聽簷聲不斷，困眠初熟。奈愁極頓驚，夢輕難記，自憐幽獨。行人歸意速。最先念、流潦妨車轂。怎奈向、蘭成憔悴，衛玠清羸，等閒時、易傷心目。未怪平陽客，雙淚落、笛中哀曲。況蕭索、青蕪國。紅糝鋪地，門外荊桃如菽。夜遊共誰秉燭。
玉燭新
作者：周邦彥（宋）

溪源新臘後。見數朵江梅，剪裁初就。暈酥砌玉芳英嫩，故把春心輕漏。前村昨夜，想弄月、黃昏時候。孤岸峭，疏影橫斜，濃香暗沾襟袖。尊前賦與多材，問嶺外風光，故人知否。壽陽謾鬥。終不似，照水一枝清瘦。風嬌雨秀。好亂插、繁花盈首。須通道，羌管無情，看看又奏。
花犯
作者：周邦彥（宋）

粉牆低，梅花照眼，依然舊風味。露痕輕綴。疑淨洗鉛華，無限佳麗。去年勝賞曾孤倚。冰盤同宴喜。更可惜，雪中高樹，香篝燻素被。今年對花最匆匆，相逢似有恨，依依愁悴。吟望久，青苔上、旋看飛墜。相將見、脆丸薦酒，人正在、空江煙浪裡。但夢想、一枝瀟灑，黃昏斜照水。
醜奴兒・採桑子
作者：周邦彥（宋）

肌膚綽約真仙子，來伴冰霜。洗盡鉛黃。素面初無一點妝。尋花不用持銀燭，暗裡聞香。零落池塘。分付餘妍與壽陽。
水龍吟
作者：周邦彥（宋）

素肌應怯餘寒，豔陽佔立青蕪地。樊川照日，靈關遮路，殘紅斂避。傳火樓臺，妒花風雨，長門深閉。亞簾櫳半溼，一枝在手，偏勾引、黃昏淚。別有風前月底。布繁英、滿圓歌吹。朱鉛退盡，潘妃卻酒，昭君乍起。雪浪翻空，粉裳縞夜，不成春意。恨玉容不見，瓊英謾好，與何人比。
六醜
作者：周邦彥（宋）

正單衣試酒，恨客裡、光陰虛擲。願春暫留，春歸如過翼。一去無跡。為問花何在，夜來風雨，葬楚宮傾國。釵鈿墮處遺香澤。亂點桃蹊，輕翻柳陌。多情為誰追惜。但蜂媒蝶使，時叩窗隔。東園岑寂。漸蒙籠暗碧。靜繞珍叢底，成嘆息。長條故惹行客。似牽衣待話，別情無極。殘英小、強簪巾幘。終不似一朵，釵頭顫嫋，向人敧側。漂流處、莫趁潮汐。恐斷紅、尚有相思字，何由見得。
虞美人
作者：周邦彥（宋）

金閨平帖春雲暖。晝漏花前短。玉顏酒解豔紅消。一面捧心啼困、不成嬌。別來新翠迷行徑。窗鎖玲瓏影。砑綾小字夜來封。斜倚曲欄凝睇、數歸鴻。
虞美人
作者：周邦彥（宋）

廉纖小雨池塘遍。細點看萍面。一雙燕子守朱門。比似尋常時候、易黃昏。宜城酒泛浮香絮。細作更闌語。相將羈思亂如雲。又是一窗燈影、兩愁人。
蘭陵王
作者：周邦彥（宋）

柳陰直。煙裡絲絲弄碧。隋堤上、曾見幾番，拂水飄綿送行色。登臨望故國。誰識。京華倦客。長亭路，年去歲來，應折柔條過千尺。閒尋舊蹤跡。又酒趁哀弦，燈照離席。梨花榆火催寒食。愁一箭風快，半篙波暖，回頭迢遞便數驛。望人在天北。悽惻。恨堆積。漸別浦縈迴，津堠岑寂。斜陽冉冉春無極。念月榭攜手，露橋聞笛。沈思前事，似夢裡，淚暗滴。
蝶戀花
作者：周邦彥（宋）

愛日輕明新雪後。柳眼星星，漸欲穿窗牖。不待長亭傾別酒。一枝已入騷人手。淺淺挼藍輕蠟透。過盡冰霜，便與春爭秀。強對青銅簪白首。老來風味難依舊。
蝶戀花
作者：周邦彥（宋）

桃萼新香梅落後。暗葉藏鴉，苒苒垂亭牖。舞困低迷如著酒。亂絲偏近遊人手。雨過朦朧斜日透。客舍青青，特地添明秀。莫話揚鞭回別首。渭城荒遠無交舊。
蝶戀花
作者：周邦彥（宋）

蠢蠢黃金初脫後。暖日飛綿，取次粘窗牖。不見長條低拂酒。贈行應已輸先手。鶯擲金梭飛不透。小榭危樓，處處添奇秀。何日隋堤縈馬首。路長人倦空思舊。
蝶戀花
作者：周邦彥（宋）

小閣陰陰人寂後。翠幕褰風，燭影搖疏牖。夜半霜寒初索酒。金刀正在柔荑手。彩薄粉輕光欲透。小葉尖新，未放雙眉秀。記得長條垂鷁首。別離情味還依舊。
西河
作者：周邦彥（宋）

佳麗地。南朝盛事誰記。山圍故國繞清江，髻鬟對起。怒濤寂寞打孤城，風檣遙度天際。斷崖樹，猶倒倚。莫愁艇子曾系。空餘舊跡鬱蒼蒼，霧沈半壘。夜深月過女牆來，賞心東望淮水。酒旗戲鼓甚處市。想依稀、王謝鄰里。燕子不知何世。入尋常、巷陌人家，相對如說興亡，斜陽裡。
歸去難・促拍滿路花
作者：周邦彥（宋）

佳約人未知，背地伊先變。惡會稱停事，看深淺。如今信我，委的論長遠。好來無可怨。洎合教伊，因些事後分散。密意都休，待說先腸斷。此恨除非是，天相念。堅心更守，未死終相見。多少閒磨難。到得其時，知他做甚頭眼。
三部樂
作者：周邦彥（宋）

浮玉飛瓊，向邃館靜軒，倍增清絕。夜窗垂練，何用交光明月。近聞道、官閣多梅，趁暗香未遠，凍蕊初發。倩誰摘取，寄贈情人桃葉。迴文近傳錦字，道為君瘦損，是人都說。祆知染紅著手，膠梳粘發。轉思量、鎮長墮睫。都只為、情深意切。欲報訊息，無一句、堪愈愁結。
菩薩蠻
作者：周邦彥（宋）

銀河宛轉三千曲。浴鳧飛鷺澄波綠。何處是歸舟。夕陽江上樓。天憎梅浪發。故下封枝雪。深院捲簾看。應憐江上寒。
品令
作者：周邦彥（宋）

夜闌人靜。月痕寄、梅梢疏影。簾外曲角欄干近。舊攜手處，花發霧寒成陣。應是不禁愁與恨。縱相逢難問。黛眉曾把春衫印。後期無定。斷腸香銷盡。
玉樓春
作者：周邦彥（宋）

玉琴虛下傷心淚。只有文君知曲意。簾烘樓迥月宜人，酒暖香融春有味。萋萋芳草迷千里。惆悵王孫行未已。天涯回首一銷魂，二十四橋歌舞地。
黃鸝繞碧樹
作者：周邦彥（宋）

雙闕籠嘉氣，寒威日晚，歲華將暮。小院閒庭，對寒梅照雪，淡煙凝素。忍當迅景，動無限、傷春情緒。猶賴是、上苑風光漸好，芳容將煦。草莢蘭芽漸吐。且尋芳、更休思慮。這浮世、甚驅馳利祿，奔競塵土。縱有魏珠照乘，未買得流年住。爭如盛飲流霞，醉偎瓊樹。
滿路花・促拍滿路花
作者：周邦彥（宋）

簾烘淚雨乾，酒壓愁城破。冰壺防飲渴，培殘火。朱消粉退，絕勝新梳裹。不是寒宵短，日上三竿，殢人猶要同臥。如今多病，寂寞章臺左。黃昏風弄雪，門深鎖。蘭房密愛，萬種思量過。也須知有我。著甚情悰，你但忘了人呵。
綺寮怨
作者：周邦彥（宋）

上馬人扶殘醉，曉風吹未醒。映水曲、翠瓦朱簷，垂楊裡、乍見津亭。當時曾題敗壁，蛛絲罩、淡墨苔暈青。念去來、歲月如流，徘徊久、嘆息愁思盈。去去倦尋路程。江陵舊事，何曾再問楊瓊。舊曲悽清。斂愁黛、與誰聽。尊前故人如在，想念我、最關情。何須渭城。歌聲未盡處，先淚零。
拜星月・拜星月慢
作者：周邦彥（宋）

夜色催更，清塵收露，小曲幽坊月暗。竹檻燈窗，識秋娘庭院。笑相遇，似覺瓊枝玉樹，暖日明霞光爛。水眄蘭情，總平生稀見。畫圖中、舊識春風面。誰知道、自到瑤臺畔。眷戀雨潤雲溫，苦驚風吹散。念荒寒、寄宿無人館。重門閉、敗壁秋蟲嘆。怎奈向、一縷相思，隔溪山不斷。
尉遲杯
作者：周邦彥（宋）

隋堤路。漸日晚、密靄生深樹。陰陰淡月籠沙，還宿河橋深處。無情畫舸，都不管、煙波隔南浦。等行人、醉擁重衾，載將離恨歸去。因念舊客京華，長偎傍、疏林小檻歡聚。冶葉倡條俱相識，仍慣見、珠歌翠舞。如今向、漁村水驛，夜如歲、焚香獨自語。有何人、念我無憀，夢魂凝想鴛侶。
繞佛閣
作者：周邦彥（宋）

暗塵四斂。樓觀迥出，高映孤館。清漏將短。厭聞夜久，籤聲動書幔。桂華又滿。閒步露草，偏愛幽遠。花氣清婉，望中迤邐，城陰度河岸。倦客最蕭索，醉倚斜橋穿柳線。還似汴堤，虹梁橫水面。看浪颭春燈，舟下如箭。此行重見。嘆故友難逢，羈思空亂。兩眉愁、向誰舒展。
一寸金
作者：周邦彥（宋）

州夾蒼崖，下枕江山是城郭。望海霞接日，紅翻水面，晴風吹草，青搖山腳。波暖鳧鷖作。沙痕退、夜潮正落。疏林外、一點炊煙，渡口參差正寥廓。自嘆勞生，經年何事，京華信漂泊。念渚蒲汀柳，空歸閒夢，風輪雨楫，終辜前約。情景牽心眼，流連處、利名易薄。回頭謝、冶葉倡條，便入漁釣樂。
蝶戀花
作者：周邦彥（宋）

月皎驚烏棲不定。更漏將殘，轣轆，牽金井。喚起兩眸清炯炯。淚花落枕紅棉泠。執手霜風吹鬢影。去意徊徨，別語愁難聽。樓上闌干橫斗柄。露寒人遠雞相應。
如夢令
作者：周邦彥（宋）

塵滿一絣文繡。淚溼領巾紅皺。初暖綺羅輕，腰勝武昌官柳。長晝。長晝。困臥午窗中酒。
如夢令
作者：周邦彥（宋）

門外迢迢行路。誰送郎邊尺素。巷陌雨餘風，當面溼花飛去。無緒。無緒。閒處偷垂玉箸。
月中行・月宮春
作者：周邦彥（宋）

蜀絲趁日染乾紅。微暖面脂融。博山細篆靄房櫳。靜看打窗蟲。愁多膽怯疑虛幕，聲不斷、暮景疏鍾。團團四壁小屏風。啼盡夢魂中。
浣沙溪・浣溪沙
作者：周邦彥（宋）

日薄塵飛官路平。眼前喜見汴河傾。地遙人倦莫兼程。下馬先尋題壁字，出門閒記榜村名。早收燈火夢傾城。
浣沙溪・浣溪沙
作者：周邦彥（宋）

貪向津亭擁去車。不辭泥雨濺羅襦。淚多脂粉了無餘。酒釅未須令客醉，路長終是少人扶。早教幽夢到華胥。
浣沙溪・浣溪沙
作者：周邦彥（宋）

不為蕭娘舊約寒。何因容易別長安。預愁衣上粉痕乾。幽閣深沈燈焰喜，小爐鄰近酒杯寬。為君門外脫歸鞍。
點絳唇
作者：周邦彥（宋）

遼鶴歸來，故鄉多少傷心地。寸書不寄。魚浪空千里。憑仗桃根，說與淒涼意。愁無際。舊時衣袂。猶有東門淚。
少年遊
作者：周邦彥（宋）

簷牙縹緲小倡樓。涼月掛銀鉤。聒席笙歌，透簾燈火，風景似揚州。當時面色欺春雪，曾伴美人遊。今日重來，更無人問，獨自倚闌愁。
望江南・憶江南
作者：周邦彥（宋）

歌席上，無賴是橫波。寶髻玲瓏敧玉燕，繡巾柔膩掩香羅。人好自宜多。無個事，因甚斂雙蛾。淺淡梳妝疑見畫，惺忪言語勝聞歌。何況會婆娑。
意難忘
作者：周邦彥（宋）

衣染鶯黃。愛停歌駐拍，勸酒持觴。低鬟蟬影動，私語口脂香。簷露滴，竹風涼。拚劇飲淋浪。夜漸深，籠燈就月，子細端相。知音見說無雙。解移宮換羽，未怕周郎。長顰知有恨，貪耍不成妝。些個事，惱人腸。試說與何妨。又恐伊、尋消問息，瘦減容光。
迎春樂
作者：周邦彥（宋）

人人花豔明春柳。憶筵上、偷攜手。趁歌停舞罷來相就。醒醒個、無些酒。比目香囊新刺繡。連隔座、一時薰透。為甚月中歸，長是他、隨車後。
定風波
作者：周邦彥（宋）

莫倚能歌斂黛眉。此歌能有幾人知。他日相逢花月底。重理。好聲須記得來時。苦恨城頭更漏永，無情豈解惜分飛。休訴金尊推玉臂。從醉。明朝有酒遣誰持。
紅羅襖
作者：周邦彥（宋）

畫燭尋歡去，羸馬載愁歸。念取酒東壚，尊罍雖近，採花南浦，蜂蝶須知。自分袂、天闊鴻稀。空懷夢約心期。楚客憶江蘺。算宋玉、未必為秋悲。
玉樓春
作者：周邦彥（宋）

當時攜手城東道。月墮簷牙人睡了。酒邊難使客愁驚，帳底不教春夢到。別來人事如秋草。應有吳霜侵翠葆。夕陽深鎖綠苔門，一任盧郎愁里老。
玉樓春
作者：周邦彥（宋）

大堤花豔驚郎目。秀色穠華看不足。休將寶瑟寫幽懷，座上有人能顧曲。平波落照涵赬玉。畫舸亭亭浮澹淥。臨分何以祝深情，只有別離三萬斛。
玉樓春
作者：周邦彥（宋）

玉奩收起新妝了。鬢畔斜枝紅嫋嫋。淺顰輕笑百般宜，試著春衫猶更好。裁金簇翠天機巧。不稱野人簪破帽。滿頭聊插片時狂，頓減十年塵土貌。
玉樓春
作者：周邦彥（宋）

桃溪不作從容住。秋藕絕來無續處。當時相候赤欄橋，今日獨尋黃葉路。煙中列岫青無數。雁背夕陽紅欲暮。人如風後入江雲，情似雨餘黏地絮。
夜飛鵲・夜飛鵲慢
作者：周邦彥（宋）

河橋送人處，涼夜何其。斜月遠墮餘輝。銅盤燭淚已流盡，霏霏涼露沾衣。相將散離會，探風前津鼓，樹杪參旗。華驄會意，縱揚鞭、亦自行遲。迢遞路回清野，人語漸無聞，空帶愁歸。何意重紅滿地，遺鈿不見，斜徑都迷。兔葵燕麥，向殘陽、欲與人齊。但徘徊班草，欷歔酹酒，極望天西。
早梅芳・喜遷鶯
作者：周邦彥（宋）

花竹深，房櫳好。夜闃無人到。隔窗寒雨，向壁孤燈弄餘照。淚多羅袖重，意密鶯聲小。正魂驚夢怯，門外已知曉。去難留，話未了。早促登長道。風披宿霧，露洗初陽射林表。亂愁迷遠覽，苦語縈懷抱。謾回頭，更堪歸路杳。
早梅芳・喜遷鶯
作者：周邦彥（宋）

繚牆深，叢竹繞。宴席臨清沼。微呈纖履，故隱烘簾自嬉笑。粉香妝暈薄，帶緊腰圍小。看鴻驚鳳翥，滿座嘆輕妙。酒醒時，會散了。回首城南道。河陰高轉，露腳斜飛夜將曉。異鄉淹歲月，醉眼迷登眺。路迢迢，恨滿千里草。
鳳來朝
作者：周邦彥（宋）

逗曉看嬌面。小窗深、弄明未遍。愛殘朱宿粉雲鬟亂。最好是、帳中見。說夢雙蛾微斂。錦衾溫、酒香未斷。待起難捨拚。任日炙、畫欄暖。
芳草渡・系裙腰
作者：周邦彥（宋）

昨夜裡，又再宿桃源，醉邀仙侶。聽碧窗風快，珠簾半卷疏雨。多少離恨苦。方留連啼訴。鳳帳曉，又是匆匆，獨自歸去。愁睹。滿懷淚粉，瘦馬衝泥尋去路。謾回首、煙迷望眼，依稀見朱戶。似痴似醉，暗惱損、憑闌情緒。澹暮色，看盡棲鴉亂舞。
感皇恩
作者：周邦彥（宋）

露柳好風標，嬌鶯能語。獨佔春光最多處。淺顰輕笑，未肯等閒分付。為誰心子裡，長長苦。洞房見說，雲深無路。憑仗青鸞道情素。酒空歌斷，又被濤江催去。怎奈向、言不盡，愁無數。
虞美人
作者：周邦彥（宋）

燈前欲去仍留戀。腸斷朱扉遠。未須紅雨洗香腮。待得薔薇花謝、便歸來。舞腰歌版閒時按。一任傍人看。金爐應見舊殘煤。莫使恩情容易、似寒灰。
虞美人
作者：周邦彥（宋）

疏籬曲徑田家小。雲樹開清曉。天寒山色有無中。野外一聲鍾起、送孤蓬。添衣策馬尋亭堠。愁抱惟宜酒。菰蒲睡鴨佔陂塘。縱被行人驚散、又成雙。
虞美人
作者：周邦彥（宋）

玉觴才掩朱弦悄。彈指壺天曉。回頭猶認倚牆花。只向小橋南畔、便天涯。銀蟾依舊當窗滿。顧影魂先斷。悽風休颭半殘燈。擬倩今宵歸夢、到雲屏。
玉團兒
作者：周邦彥（宋）

鉛華淡佇新妝束。好風韻、天然異俗。彼此知名，雖然初見，情分先熟。壚煙淡淡雲屏曲。睡半醒、生香透肉。賴得相逢，若還虛過，生世不足。
玉團兒
作者：周邦彥（宋）

妍姿豔態腰如束。笑無限、桃粗杏俗。玉體橫陳，雲鬟斜墜，春睡還熟。夕陽斗轉闌干曲。乍醉起、餘霞襯肉。搦粉搓酥，剪雲裁霧，比並不足。
粉蝶兒慢
作者：周邦彥（宋）

宿霧藏春，餘寒帶雨，佔得群芳開晚。豔初弄秀，倚東風嬌懶。隔葉黃鸝傳好音，喚入深叢中探。數枝新，比昨朝、又早紅稀香淺。眷戀。重來倚檻。當韶華、未可輕辜雙眼。賞心隨分樂，有清尊檀板。每歲嬉遊能幾日，莫使一生歌欠。忍因循、片花飛、又成春減。
紅窗迥
作者：周邦彥（宋）

幾日來、真個醉。不知道、窗外亂紅，已深半指。花影被風搖碎。擁春酲乍起。有個人人，生得濟楚，來向耳畔，問道今朝醒未。情性兒、慢騰騰地。惱得人又醉。
念奴嬌
作者：周邦彥（宋）

醉魂乍醒，聽一聲啼鳥，幽齋岑寂。淡日朦朧初破曉，滿眼嬌晴天色。最惜香梅，凌寒偷綻，漏洩春訊息。池塘芳草，又還淑景催逼。因念舊日芳菲，桃花永巷，恰似初相識。荏苒時光，因慣卻、覓雨尋雲蹤跡。奈有離拆，瑤臺月下，回首頻思憶。重愁疊恨，萬般都在胸臆。
燕歸梁
作者：周邦彥（宋）

簾底新霜一夜濃。短燭散飛蟲。曾經洛浦見驚鴻。關山隔、夢魂通。明星晃晃，回津路轉，榆影步花驄。欲攀雲駕倩西風。吹清血、寄玲瓏。
南浦
作者：周邦彥（宋）

淺帶一帆風，向晚來、扁舟穩下南浦。迢遞阻瀟湘，衡皋迥，斜艤蕙蘭汀渚。危檣影裡，斷雲點點遙天暮。菡萏裡風，偷送清香，時時微度。吾家舊有簪纓，甚頓作天涯，經歲羈旅。羌管怎知情，煙波上，黃昏萬斛愁緒。無言對月，皓彩千里人何處。恨無鳳翼身，只待而今，飛將歸去。
醉落魄・一斛珠
作者：周邦彥（宋）

葺金細弱。秋風嫩、桂花初著。蕊珠宮裡人難學。花染嬌荑，羞映翠雲幄。清香不與蘭蓀弱。一枝雲鬢巧梳掠。夜涼輕撼薔薇萼。香滿衣襟，月在鳳凰閣。
留客住
作者：周邦彥（宋）

嗟烏兔。正茫茫、相催無定，只恁東生西沒，半均寒暑。昨見花紅柳綠，處處林茂。又睹霜前籬畔，菊散餘香，看看又還秋暮。忍思慮。念古往賢愚，終歸何處。爭似高堂，日夜笙歌齊舉。選甚連宵徹晝，再三留住。待擬沈醉扶上馬，怎生向、主人未肯交去。
長相思
作者：周邦彥（宋）

夜色澄明。天街如水，風力微冷簾旌。幽期再偶，坐久相看才喜，欲嘆還驚。醉眼重醒。映雕闌修竹，共數流螢。細語輕盈。盡銀臺、掛蠟潛聽。自初識伊來，便惜妖嬈豔質，美眄柔情。桃溪換世，鸞馭凌空，有願須成。遊絲蕩絮，任輕狂、相逐牽縈。但連環不解，流水長東，難負深盟。
看花回
作者：周邦彥（宋）

秀色芳容明眸，就中奇絕。細看豔波欲溜，最可惜微重，紅綃輕帖。勻朱傅粉，幾為嚴妝時涴睫。因個甚、底死嗔人，半餉斜眄費貼燮。斗帳裡、濃歡意愜。帶困眼、似開微合。曾倚高樓望遠，似指笑頻瞤，知他誰說。那日分飛，淚雨縱橫光映頰。搵香羅，恐揉損，與他衫袖裛。
看花回
作者：周邦彥（宋）

蕙風初散輕暖，霽景微澄潔。秀蕊乍開乍斂，帶雨態煙痕，春思紆結。危弦弄響，來去驚人鶯語滑。無賴處，麗日樓臺，亂紛歧路思奇絕。何計解，黏花系月。嘆冷落、頓辜佳節。猶有當時氣味，掛一縷相思，不斷如發。雲飛帝國，人在天邊心暗折。語東風，共流轉，謾作匆匆別。
月下笛
作者：周邦彥（宋）

小雨收塵，涼蟾瑩徹，水光浮璧。誰知怨抑。靜倚官橋吹笛。映宮牆、風葉亂飛，品高調側人未識。想開元舊譜，柯亭遺韻，盡傳胸臆。闌干四繞，聽折柳徘徊，數聲終拍。寒燈陋館，最感平陽孤客。夜沈沈、雁啼甚哀，片雲盡卷清漏滴。暗凝魂，但覺龍吟萬壑天籟息。
無悶
作者：周邦彥（宋）

雲作輕陰，風逗細寒，小溪冰凍初結。更聽得、悲鳴雁度空闊。暮雀喧喧聚竹，聽竹上清響風敲雪。洞戶悄，時見香消翠樓，獸煤紅爇。悽切。念舊歡聚，舊約至此，方惜輕別。又還是、離亭楚梅堪折。暗想鶯時似夢，夢裡又卻是，似鶯時節。要無悶，除是擁爐對酒，共譚風月。
相思引
作者：周邦彥（宋）

生碧香羅粉蘭香。冷綃緘淚倩誰將。故人何在，煙水隔瀟湘。花落燕□春欲老，絮吹思浪日偏長。一些兒事，何處不思量。
青房並蒂蓮
作者：周邦彥（宋）

醉凝眸。正楚天秋晚，遠岸雲收。草綠蓮紅，□映小汀洲。芰荷香裡鴛鴦浦，恨菱歌、驚起眠鷗。望去帆、一派湖光，棹聲咿啞櫓聲柔。愁窺汴堤細柳，曾舞送鶯時，錦纜龍舟。擁傾國纖腰皓齒，笑倚樓。空令五湖夜月，也羞照三十六宮秋。正浪吟、不覺回橈，水花風葉兩悠悠。
滿庭芳
作者：周邦彥（宋）

山崦籠春，江城吹雨，暮天煙淡雲昏。酒旗漁市，冷落杏花村。蘇小當年秀骨，縈蔓草、空想羅裙。潮聲起，高樓噴笛，五兩了無聞。淒涼，懷故國，朝鐘暮鼓，十載紅塵。似夢魂迢遞，長到吳門。聞道花開陌上，歌舊曲、愁殺王孫。何時見、□□喚酒，同倒甕頭春。
滿庭芳
作者：周邦彥（宋）

花撲鞭梢，風吹衫袖，馬啼初趁輕裝。都城漸遠，芳樹隱斜陽。未慣羈遊況味，徵鞍上、滿目淒涼。今宵裡，三更皓月，愁斷九迴腸。佳人，何處去，別時無計，同引離觴。但唯有相思，兩處難忘。去即十分去也，如何向、千種思量。凝眸處，黃昏畫角，天遠路岐長。
滿庭芳
作者：周邦彥（宋）

白玉樓高，廣寒宮闕，暮雲如幛褰開。銀河一派，流出碧天來。無數星躔玉李，冰輪動、光滿樓臺。登臨處，全勝瀛海，弱水浸蓬萊。雲鬟，香霧溼，月娥韻壓，雲凍江梅。況餐花飲露，莫惜裴徊。坐看人間如掌，山河影、倒入瓊杯。歸來晚，笛聲吹徹，九萬里塵埃。
青玉案
作者：周邦彥（宋）

良夜燈光簇如豆。佔好事、今宵有。酒罷歌闌人散後。琵琶輕放，語聲低顫，滅燭來相就。玉體偎人情何厚。輕惜輕憐轉唧𠺕。雨散雲收眉兒皺。只愁彰露，那人知後。把我來僝僽。
一剪梅・一翦梅
作者：周邦彥（宋）

一剪梅花萬樣嬌。斜插梅枝，略點眉梢。輕盈微笑舞低迴，何事尊前拍誤招。夜漸寒深酒漸消。袖裡時聞玉釧敲。城頭誰恁促殘更，銀漏何如，且慢明朝。
鵲橋仙令・鵲橋仙
作者：周邦彥（宋）

浮花浪蕊，人間無數，開遍朱朱白白。瑤池一朵玉芙蓉，秋露洗、丹砂真色。晚涼拜月，六銖衣動，應被姮娥認得。翩然欲上廣寒宮，橫玉度、一聲天碧。
花心動
作者：周邦彥（宋）

簾卷青樓，東風暖，楊花亂飄晴晝。蘭袂褪香，羅帳褰紅，繡枕旋移相就。海棠花謝春融暖，偎人恁、嬌波頻溜。象床穩，鴛衾謾展，浪翻紅縐。一夜情濃似酒。香汗漬鮫綃，幾番微透。鸞困鳳慵，婭奼雙眉，畫也畫應難就。問伊可煞□人厚。梅萼露、胭脂檀口。從此後、纖腰為郎管瘦。
雙頭蓮
作者：周邦彥（宋）

一抹殘霞，幾行新雁，天染雲斷，紅迷陣影，隱約望中，點破晚空澄碧。助秋色。門掩西風，橋橫斜照，青翼未來，濃塵自起，咫尺鳳幃，合有人相識。嘆乖隔。知甚時恣與，同攜歡適。度曲傳觴，並韉飛轡，綺陌畫堂連夕。樓頭千里，帳底三更，盡堪淚滴。怎生向，無聊但只聽訊息。
大有
作者：周邦彥（宋）

仙骨清羸，沈腰憔悴，見傍人、驚怪消瘦。柳無言，雙眉盡日齊鬥。都緣薄倖賦情淺，許多時、不成歡偶。幸自也，總由他，何須負這心口。令人恨，行坐兒斷了更思量，沒心求守。前日相逢，又早見伊仍舊。卻更被溫存後。都忘了、當時僝僽。便搊撮、九百身心，依前待有。
醜奴兒・採桑子
作者：周邦彥（宋）

南枝度臘開全少，疏影當軒。一種宜寒。自共清蟾別有緣。江南風味依然在，玉貌韶顏。今夜憑闌。不似釵頭子細看。
醜奴兒・採桑子
作者：周邦彥（宋）

香梅開後風傳信，繡戶先知。霧溼羅衣。冷豔須攀最遠枝。高歌羌管吹遙夜，看即分披。已恨來遲。不見娉婷帶雪時。
蝶戀花
作者：周邦彥（宋）

魚尾霞生明遠樹。翠壁黏天，玉葉迎風舉。一笑相逢蓬海路。人間風月如塵土。剪水雙眸雲鬢吐。醉倒天瓢，笑語生青霧。此會未闌須記取。桃花幾度吹紅雨。
蝶戀花
作者：周邦彥（宋）

美盼低迷情宛轉。愛雨憐雲，漸覺寬金釧。桃李香苞秋不展。深心黯黯誰能見。宋玉牆高才一覘。絮亂絲繁，苦隔春風面。歌板未終風色便。夢為蝴蝶留芳甸。
蝶戀花
作者：周邦彥（宋）

晚步芳塘新霽後。春意潛來，迤邐通窗牖。午睡漸多濃似酒。韶華已入東君手。嫩綠輕黃成染透。燭下工夫，洩漏章臺秀。擬插芳條須滿首。管交風味還勝舊。
蝶戀花
作者：周邦彥（宋）

葉底尋花春欲暮。折遍柔枝，滿手真珠露。不見舊人空舊處。對花惹起愁無數。卻倚闌干吹柳絮。粉蝶多情，飛上釵頭住。若遣郎身如蝶羽。芳時爭肯拋人去。
蝶戀花
作者：周邦彥（宋）

酒熟微紅生眼尾。半額龍香，冉冉飄衣袂。雲壓寶釵撩不起。黃金心字雙垂耳。愁入眉痕添秀美。無限柔情，分付西流水。忽被驚風吹別淚。只應天也知人意。
減字木蘭花
作者：周邦彥（宋）

風鬟霧鬢。便覺蓬萊三島近。水秀山明。縹緲仙姿畫不成。廣寒丹桂。豈是夭桃塵俗世。只恐乘風。飛上瓊樓玉宇中。
木蘭花令
作者：周邦彥（宋）

歌時宛轉饒風措。鶯語清圓啼玉樹。斷腸歸去月三更，薄酒醒來愁萬緒。孤燈翳翳昏如霧。枕上依稀聞笑語。惡嫌春夢不分明，忘了與伊相見處。
驀山溪
作者：周邦彥（宋）

樓前疏柳，柳外無窮路。翠色四天垂，數峰青、高城闊處。江湖病眼，偏向此山明，愁無語。空凝佇。兩兩昏鴉去。平康巷陌，往事如花雨。十載卻歸來，倦追尋、酒旗戲鼓。今宵幸有，人似月嬋娟，霞袖舉。杯深注。一曲黃金縷。
驀山溪
作者：周邦彥（宋）

江天雪意，夜色寒成陣。翠袖捧金蕉，酒紅潮、香凝沁粉。簾波不動，新月淡籠明，香破豆，燭頻花，減字歌聲穩。恨眉羞斂，往事休重問。人去小庭空，有梅梢、一枝春信。檀心未展，誰為探芳叢，消瘦盡，洗妝勻，應更添風韻。
南柯子・南歌子
作者：周邦彥（宋）

寶合分時果，金盤弄賜冰。曉來階下按新聲。恰有一方明月、可中庭。露下天如水，風來夜氣清。嬌羞不肯傍人行。揚下扇兒拍手、引流螢。
南柯子・南歌子
作者：周邦彥（宋）

膩頸凝酥白，輕衫淡粉紅。碧油涼氣透簾櫳。指點庭花低映，雲母屏風。恨逐瑤琴寫，書勞玉指封。等閒贏得瘦儀容。何事不教雲雨，略下巫峰。
關河令・清商怨
作者：周邦彥（宋）

秋陰時晴向暝，變一庭淒冷。佇聽寒聲，雲深無雁影。更深人去寂靜。但照壁、孤燈相映。酒已都醒，如何消夜永。
長相思
作者：周邦彥（宋）

舉離觴。掩洞房。箭水泠泠刻漏長。愁中看曉光。整羅裳。脂粉香。見掃門前車上霜。相持泣路傍。
長相思
作者：周邦彥（宋）

馬如飛。歸未歸。誰在河橋見別離。修楊委地垂。掩面啼。人怎知。桃李成陰鶯哺兒。閒行春盡時。
長相思
作者：周邦彥（宋）

好風浮。晚雨收。林葉陰陰映鷁舟。斜陽明倚樓。黯凝眸。憶舊遊。艇子扁舟來莫愁。石城風浪秋。
長相思
作者：周邦彥（宋）

沙棠舟。小棹遊。池水澄澄人影浮。錦鱗遲上鉤。煙雲愁。簫鼓休。再得來時已變秋。欲歸須少留。
萬里春
作者：周邦彥（宋）

千紅萬翠。簇定清明天氣。為憐他、種種清香，好難為不醉。我愛深如你。我心在、個人心裡。便相看、老卻春風，莫無些歡意。
鶴沖天
作者：周邦彥（宋）

梅雨霽，暑風和。高柳亂蟬多。小園臺榭遠池波。魚戲動新荷。薄紗廚，輕羽扇。枕冷簟涼深院。此時情緒此時天。無事小神仙。
鶴沖天
作者：周邦彥（宋）

白角簟，碧紗廚。梅雨乍晴初。謝家池畔正清虛。香散嫩芙蕖。日流金，風解慍。一弄素琴歌舞。慢搖紈扇訴花箋。吟待晚涼天。
西河
作者：周邦彥（宋）

長安道，瀟灑西風時起。塵埃車馬晚遊行，霸陵煙水。亂鴉棲鳥夕陽中，參差霜樹相倚。到此際。愁如葦。冷落關河千里。追思唐漢昔繁華，斷碑殘記。未央宮闕已成灰，終南依舊濃翠。對此景、無限愁思。繞天涯、秋蟾如水。轉使客情如醉。想當時、萬古雄名，盡作往來人、淒涼事。
瑞鶴仙
作者：周邦彥（宋）

暖煙籠細柳。弄萬縷千絲，年年春色。晴風蕩無際，濃於酒、偏醉情人調客。闌干倚處，度花香、微散酒力。對重門半掩，黃昏淡月，院宇深寂。愁極。因思前事，洞房佳宴，正值寒食。尋芳遍賞，金谷裡，銅駝陌。到而今、魚雁沈沈無信，天涯常是淚滴。早歸來，雲館深處，那人正憶。
浪淘沙
作者：周邦彥（宋）

萬葉戰，秋聲露結，雁度砂磧。細草和煙尚綠，遙山向晚更碧。見隱隱、雲邊新月白。映落照、簾幕千家，聽數聲何處倚樓笛。裝點盡秋色。脈脈。旅情暗自消釋。念珠玉、臨水猶悲感，何況天涯客。憶少年歌酒，當時蹤跡。歲華易老，衣頻寬、懊惱心腸終窄。飛散後、風流人阻，藍橋約、悵恨路隔。馬蹄過、猶嘶舊巷陌。嘆往事、一一堪傷，曠望極。凝思又把闌干拍。
南鄉子
作者：周邦彥（宋）

秋氣繞城闉。暮角寒鴉未掩門。記得佳人衝雨別，吟分。別緒多於雨後雲。小棹碧溪津。恰似江南第一春。應是採蓮閒伴侶，相尋。收取蓮心與舊人。
南鄉子
作者：周邦彥（宋）

寒夜夢初醒。行盡江南萬里程。早是愁來無會處，時聽。敗葉相傳細雨聲。書信也無憑。萬事由他別後情。誰信歸來須及早，長亭。短帽輕衫走馬迎。
南鄉子
作者：周邦彥（宋）

戶外井桐飄。淡月疏影共寂寥。恐怕霜寒初索被，中宵。已覺秋聲引雁高。羅帶束纖腰。自剪燈花試彩毫。收起一封江北信，明朝。為問江頭早晚潮。
南鄉子
作者：周邦彥（宋）

輕軟舞時腰。初學吹笙苦未調。誰遣有情知事早，相撩。暗舉羅巾遠見招。痴呆一團嬌。自折長條撥燕巢。不道有人潛看著，從教。掉下鬟心與鳳翹。
浣溪沙慢
作者：周邦彥（宋）

水竹舊院落，櫻筍新蔬果。嫩英翠幄，紅杏交榴火。心事暗卜，葉底尋雙朵。深夜歸青瑣。燈盡酒醒時，曉窗明、釵橫鬢嚲。怎生那。被間阻時多。奈愁腸數疊，幽恨萬端，好夢還驚破。可怪近來，傳語也無個。莫是瞋人呵。真個若瞋人，卻因何、逢人問我。
夜遊宮
作者：周邦彥（宋）

一陣斜風橫雨。薄衣潤、新添金縷。不謝鉛華更清素。倚筠窗，弄麼弦，嬌欲語。小閣橫香霧。正年少、小娥愁緒。莫是栽花被花妒。甚春來，病懨懨，無會處。
訴衷情
作者：周邦彥（宋）

當時選舞萬人長。玉帶小排方。喧傳京國聲價，年少最無量。花閣迥，酒筵香。想難忘。而今何事，佯向人前，不認周郎。
虞美人
作者：周邦彥（宋）

淡雲籠月松溪路。長記分攜處。夢魂連夜繞松溪。此夜相逢恰似、夢中時。海山陡覺風光好。莫惜金尊倒。柳花吹雪燕飛忙。生怕扁舟歸去、斷人腸。
燭影搖紅
作者：周邦彥（宋）

芳臉勻紅，黛眉巧畫宮妝淺。風流天付與精神，全在嬌波眼。早是縈心可慣。向尊前、頻頻顧眄。幾回相見，見了還休，爭如不見。燭影搖紅，夜闌飲散春宵短。當時誰會唱陽關，離恨天涯遠。爭奈雲收雨散。憑闌干、東風淚滿。海棠開後，燕子來時，黃昏深院。
失調名
作者：周邦彥（宋）

露夜煙梢寒色重，攢星低映小珠簾。
減字木蘭花
作者：陳瓘（宋）

世間拘礙。人不堪時渠不改。古有斯人。千載誰能繼後塵。春風入手。樂事自應隨處有。與眾熙怡。何似幽居獨樂時。
減字木蘭花
作者：陳瓘（宋）

結廬人境。萬事醉來都不醒。鳥倦雲飛。兩得無心總是歸。古人逝矣。舊日南窗何處是。莫負青春。即是昇平寄傲人。
滿庭芳
作者：陳瓘（宋）

槁木形骸，浮雲身世，一年兩到京華。又還乘興，閒看洛陽花。聞道鞓紅最好，春歸後、終委泥沙。忘言處，花開花謝，不似我生涯。年華。留不住，飢飡困寢，觸處為家。這一輪明月，本自無瑕。隨分冬裘夏葛，都不會、赤水黃芽。誰知我，春風一拐，談笑有丹砂。
卜算子
作者：陳瓘（宋）

身如一葉舟，萬事潮頭起。水長船高一任伊，來往洪濤裡。潮落又潮生，今古長如此。後夜開尊獨酌時，月滿人千里。
一落索
作者：陳瓘（宋）

體上衣裳雲作縷。不論寒暑。世間多少老婆禪，猶苦問、台山路。堪笑龐翁無趣。臨行卻住。古人公案不須論，還了得、如今否。
減字木蘭花
作者：陳瓘（宋）

大江北去。未到滄溟終不住。淮水東流。日夜朝宗亦未休。香爐煙嫋。濃淡卷舒終不老。寸碧千鍾。人醉華胥月色中。
減字木蘭花
作者：陳瓘（宋）

華胥月色。萬水千山同一白。南北相望。獨醉香山舊草堂。淮岑妙境。十載醺酣猶未醒。一腹便便。也讀春秋也愛眠。
卜算子
作者：陳瓘（宋）

只解勸人歸，都不留人住。南北東西總是家，勸我歸何處。去住總由天，天意人難阻。若得歸時我自歸，何必閒言語。
卜算子
作者：陳瓘（宋）

黃了舊皮膚，最是風流處。多少紛紛陌上人，不聽春鵑語。觸目是家山，到了須拈取。雲散長空月滿天，好個還鄉路。
卜算子
作者：陳瓘（宋）

夢裡不知眠，覺後眠何在。試問眠身與夢身，那個能祗對。醉後有人醒，醒了無人醉。要識三千與大千，不在微塵外。
青玉案
作者：陳瓘（宋）

碧空暗淡同雲繞。漸枕上、風聲峭。明透紗窗天欲曉。珠簾才卷，美人驚報，一夜青山老。使君留客金尊倒。正千里瓊瑤未經掃。欺壓梅花春信早。十分農事，滿城和氣，管取明年好。
驀山溪
作者：陳瓘（宋）

扁舟東去，極目滄波渺。千古送殘紅，到如今、東流未了。午潮方去，江月照還生，千帆起，玉繩低，枕上鶯聲曉。錦囊佳句，韻壓池塘草。聲遏去年雲，惱離懷、餘音繚繞。倚樓看鏡，此意與誰論，一重水，一重山，目斷令人老。
減字木蘭花
作者：陳瓘（宋）

世間藥院。只愛大黃甘草賤。急急加工。更靠硫黃與鹿茸。鹿茸吃了。卻恨世間涼藥少。冷熱平均。須是松根白茯苓。
滿庭芳
作者：陳瓘（宋）

擾擾匆匆，紅塵滿袖，自然心在溪山。尋思百計，真個不如閒。浮世紛華夢影，囂塵路、來往迴圈。江湖手，長安障日，何似把魚竿。盤旋。那忍去，他邦縱好，終異鄉關。向七峰迴首，清淚班班。西望煙波萬里，扁舟去、何日東還。分攜處，相期痛飲，莫放酒杯慳。
滿庭芳
作者：陳瓘（宋）

淮葉繽紛，江煙濃淡，別尊同倒寒暉。未逢春信，霜露惹征衣。往事元無是處，無須待、回首知非。春鵑語，從來勸我，常道不如歸。家山，何處近，江樓簾棟，夕卷朝飛。問西江筍蕨，何似鱸肥。且置華胥舊夢，忘言處、千古同時。君知我，平生心事，相契古來稀。
醉蓬萊
作者：陳瓘（宋）

問東州何處，境勝人幽，兩俱難得。狼山相望，有高堂千尺。妙曲轟空，彩雲翻袖，樂奏壺天長日。笑我飄然，蓬窗竹戶，只延山色。擬棹觥船，徑衝花浪，直造雕筵，共醺仙液。仍乞蟠桃，向廬山親植。未舉江帆，早逢淮雁，問故人蹤跡。遠老池邊，陶翁琴裡，此情何極。
臨江仙
作者：陳瓘（宋）

聞道洛陽花正好，家家庭戶春風。道人飲去百壺空。年年花下醉，看謝幾番紅。此別又從何處去，風萍一任西東。語聲雖異笑聲同。一輪深夜月，何處不相逢。
蝶戀花
作者：陳瓘（宋）

海角芳菲留不住。筆下風生，飛入青雲去。仙籙有名天賜與。致君事業安排取。要識世間平坦路。當使人人，各有安心處。黑髮便逢堯舜主。笑人白首歸南畝。
卜算子
作者：陳瓘（宋）

咄咄汝何人，眼在眉毛下。明月相隨萬里來，何處分真假。問著總無言，有口番成啞。荊棘林中自在身，即是知音者。
蝶戀花
作者：陳瓘（宋）

有個胡兒模樣別。滿頷髭鬚，生得渾如漆。見說近來頭也白。髭鬚那得長長黑。□□□□□□□。籋子鑷來，須有千堆雪。莫向細君容易說。恐他嫌你將伊摘。
減字木蘭花
作者：陳瓘（宋）

一尊薄酒。滿酌勸君君舉手。不是親朋。誰肯相從寂寞濱。人生如夢。夢裡惺惺何處用。盞到休辭。醉後全勝未醉時。
阮郎歸
作者：陳瓘（宋）

從來多唱杜鵑辭。如今真個歸。健帆笑裡落湖西。回看江浪飛。說情話，復何疑。臨流應賦詩。引觴自酌更何之。心閒光景遲。
失調名
作者：陳瓘（宋）

吳檣越櫓，都是利名人。
失調名
作者：陳瓘（宋）

綵衣長久。五世祥煙燻舞袖。
滿庭芳
作者：劉山老（宋）

跛子年來，形容何似，儼然一部髭鬚。世間許大，拐上做工夫。選甚南州北縣，逢著處、酒滿葫蘆。醺醺醉，不知明日，何處度朝晡。洛陽，花看了，歸來帝裡，一事全無。又還與瓠羹，再作門徒。驀地思量下水，浪網上、蘆蓆橫鋪。呵呵笑，睢陽門外，有個大南湖。
望江南・憶江南
作者：邵伯溫（宋）

百尺長藤垂到地，千株喬木密參天。只在郡城邊。
調笑・調笑令
作者：邵伯溫（宋）

翻翻繡袖上紅茵。舞姬猶是舊精神。坐中莫怪無歡意，我與將軍是故人。
漁家傲
作者：淨端（宋）

斗轉星移天漸曉。驀然聽得鵜鶘叫。山寺鐘聲人浩浩。木魚噪。渡船過岸行官道。輕舟再奈長江討。重添香餌為鉤釣。釣得錦鱗船裡跳。呵呵笑。思量天下漁家好。
漁家傲
作者：淨端（宋）

浪靜西溪澄似練。片帆高掛乘風便。始向波心通一線。群魚見。當頭誰敢先吞嚥。閃爍錦鱗如閃電。靈光今古應無變。愛是憎非都已遣。回頭轉。一輪明月升蒼弁。
漁家傲
作者：淨端（宋）

七寶池中堪下釣。八功德水煙波渺。池底金沙齊布了。羨魚鳥。週迴旋繞為階道。白鶴孔雀鸚鵡噪。彌陀接引毫光照。不是修行何得到。一般好。西方淨土無煩惱。
漁家傲
作者：淨端（宋）

一隻孤舟巡海岸。盤陀石上垂鉤線。釣得錦鱗鮮又健。堪愛羨。龍王見了將珠換。釣罷歸來蓮苑看。滿堂盡是真羅漢。便爇名香三五片。梵□獻。原來佛不奪眾生願。
菩薩蠻
作者：李（宋）

城陰猶有松間雪。松間暗淡城頭月。月下幾枝梅。為誰今夜開。尊前簪素髮。自擁繁枝折。疑是在瑤臺。寶燈攜手來。
虞美人令・虞美人
作者：李（宋）

玉闌干外清江浦。渺渺天涯雨。好風如扇雨如簾。時見岸花汀草、漲痕添。青林枕上關山路。臥想乘鸞處。碧蕪千里信悠悠。惟有霎時涼夢、到南州。
品令
作者：李（宋）

唱歌須是，玉人檀口，皓齒冰膚。意傳心事，語嬌聲顫，字如貫珠。老翁雖是解歌，無奈雪鬢霜須。大家且道，是伊模樣，怎如念奴。
清平樂
作者：李（宋）

落梅嗚咽。暗淡城頭月。吹滿江山驚夢蝶。喚起畫樓傷別。簾風輕觸銀鉤。梧桐玉露新秋。底事瑣窗深夜，素娥常伴人愁。
水龍吟
作者：孔夷（宋）

歲窮風雪瓢零，望迷萬里雲垂凍。紅綃碎翦，凝酥繁綴，煙深霜重。疏影沈波，暗香和月，橫斜浮動。悵別來，欲把芳菲寄遠，還羌管、吹三弄。寂寞玉人睡起，汙殘妝、不勝姣鳳。盈盈山館，紛紛客路，相思誰共。才與風流，賦稱清豔，多情唯宋。算襄王，枉被梨花瘦損，又成春夢。
南浦
作者：孔夷（宋）

風悲畫角，聽單于、三弄落譙門。投宿駸駸徵騎，飛雪滿孤村。酒市漸閒燈火，正敲窗、亂葉舞紛紛。送數聲驚雁，下離煙水，嘹唳度寒雲。好在半朧溪月，到如今、無處不銷魂。故國梅花歸夢，愁損綠羅裙。為問暗香閒豔，也相思、萬點付啼痕。算翠屏應是，兩眉餘恨倚黃昏。
惜餘春慢・選冠子
作者：孔夷（宋）

弄月餘花，團風輕絮，露溼池堂春草。鶯鶯戀友，燕燕將雛，惆悵睡殘清曉。還似初相見時，攜手旗亭，酒香梅小。向登臨長是，傷春滋味，淚彈多少。因甚卻、輕許風流，終非長久，又說分飛煩惱。羅衣瘦損，繡被香消，那更亂紅如掃。門外無窮路岐，天若有情，和天須老。念高唐歸夢，淒涼何處，水流雲繞。
鼓笛慢・水龍吟
作者：孔矩（宋）

數枝凌雪乘冰，嫩英半吐瓊酥點。南州故苑，何郎遺詠，風臺月觀。疏影橫斜，暗香浮動，水寒雲晚。笑浮花浪蕊，嬌春萬里，空零落、愁鶯燕。遊子寂寥暮景，向天邊、幾回相見。玉人纖手，殷勤攀贈，欲行微盼。越使歸來，漢宮妝罷，昭華流怨。念湘江夢杳，窗前疑是，此情何限。
鷓鴣天
作者：孔矩（宋）

卻月凌風度雪清。何郎高詠照花明。一枝弄碧傳幽信，半額塗黃拾晚榮。春思淡，暗香輕。江南雨冷若為情。猶勝遠隔瀟湘水，忽到窗前夢不成。
漁家傲
作者：鄒浩（宋）

慧眼舒光無不見。塵中一一藏經卷。聞說大千攤已遍。門方便。法輪盡向毫端轉。月掛燭籠知再見。西方可履休回盼。要與老岑同掣電。酬所願。欣逢十二觀音面。
臨江仙
作者：鄒浩（宋）

有個頭陀修苦行，頭上頭髮毿毿。身披一副醦裙衫。緊纏雙腳，苦苦要遊南。聞說度牒朝夕到，併除頷下髭髯。缽中無粥住無庵。摩登伽處，只恐卻重參。
失調名
作者：曾誕（宋）

草草山林職事，厭厭罷相情懷。
風流子
作者：李坦然（宋）

東君雖不語，年華事、今歲恰如期。向寒雨望中，曉霜清處，領些春意，開兩三枝。又不是、山桃紅錦爛，溪柳綠搖絲。別是一般，孤高風韻，絳裁纖萼，冰剪芳蕤。清香還有意，輕飄度勾引，幾句新詩。須是放懷追賞，莫恁輕離。更嫦娥為愛，寒光滿地，故移疏影，來伴南枝。誰道壽陽妝淺，偏入時宜。
感皇恩
作者：阮閱（宋）

芝檢下中天，春寒猶淺。餘閏銀蟾許重看。滿城燈火，又遍高樓深院。寶鞍催繡轂，香風軟。憔悴慢翁，蕭條古縣。隨分良辰試開宴。且傾芳酒，共聽新聲弦管。夜闌人未散，更籌轉。
踏莎行
作者：阮閱（宋）

驛使初回，新陽才報。時和倍覺青春早。華燈和月擁朱轓，花間萬點寒星小。團扇歌清，重裀舞妙。遊人只恐歸來悄。明年親侍輦輿行，未應肯記濡須好。
減字木蘭花
作者：阮閱（宋）

曉雲舒瑞。寒影初回長日至。羅襪新成。更有何人繼後塵。綺窗寒淺。盡道朝來添一線。秉燭須遊。已減銅壺昨夜籌。
錦堂春・錦堂春慢
作者：阮閱（宋）

江入重關，山圍翠巘，湖邊自古巢陽。正梅殘林塢，冰泮池塘。聞道當年父老，記梅福、曾隱南昌。有長堤萬柳，映□參差，盡是甘棠。共誇金斗。
洞仙歌
作者：阮閱（宋）

趙家姊妹，合在昭陽殿。因甚人間有飛燕。見伊底，盡道獨步江南，便江北、也何曾慣見。惜伊情性好，不解嗔人，長帶桃花笑時臉。向尊前酒底，得見些時，似恁地、能得幾回細看。待不眨眼兒、覷著伊，將眨眼底工夫，剩看幾遍。
眼兒媚
作者：阮閱（宋）

樓上黃昏杏花寒。斜月小欄干。一雙燕子，兩行徵雁，畫角聲殘。綺窗人在東風裡，灑淚對春閒。也應似舊，盈盈秋水，淡淡春山。
失調名
作者：趙企（宋）

聞道南丹風土美。流出濺濺五溪水。威儀盡識漢君臣，衣冠已變□番子。凱歌還、歡聲載路。一曲春風裡。不日萬年觴，猺人北面朝天子。
感皇恩
作者：趙企（宋）

騎馬踏紅塵，長安重到。人面依前似花好。舊歡才展，又被新愁分了。未成雲雨夢，巫山曉。千里斷腸，關山古道。回首高城似天杳。滿懷離恨，付與落花啼鳥。故人何處也，青春老。
步蟾宮
作者：汪存（宋）

玉京此去春猶淺。正雪絮、馬頭零亂。姮娥剪就綠雲裳，待來步蟾宮與換。明年二月桃花岸。棹雙漿、浪平煙暖。揚州十里小紅樓，盡捲上珠簾一半。
蝶戀花
作者：謝逸（宋）

豆蔻梢頭春色淺。新試紗衣，拂袖東風軟。紅日三竿簾幕卷。畫樓影裡雙飛燕。攏鬢步搖青玉碾。缺樣花枝，葉葉蜂兒顫。獨倚闌干凝望遠。一川菸草平如剪。
踏莎行
作者：謝逸（宋）

柳絮風輕，梨花雨細。春陰院落簾垂地。碧溪影裡小橋橫，青帘市上孤煙起。鏡約關情，琴心破睡。輕寒漠漠侵鴛被。酒醒霞散臉邊紅，夢迴山蹙眉間翠。
菩薩蠻
作者：謝逸（宋）

暄風遲日春光鬧。蒲萄水綠搖輕棹。兩岸草煙低。青山啼子規。歸來愁未寢。黛淺眉痕沁。花影轉廊腰。紅添酒面潮。
菩薩蠻
作者：謝逸（宋）

縠紋波面浮鸂鶒。蒲芽出水參差碧。滿院落梅香。柳梢初弄黃。衣輕紅袖皺。春困花枝瘦。睡起玉釵橫。隔簾聞曉鶯。
採桑子
作者：謝逸（宋）

楚山削玉雲中碧，影落沙汀。秋水澄凝。一抹江天雁字橫。金錢滿地西風急，紅蓼煙輕。簾外砧聲。驚起青樓夢不成。
採桑子
作者：謝逸（宋）

冰霜林裡爭先發，獨壓群花。風送清笳。更引輕煙淡淡遮。抱牆溪水彎環碧，月色清華。疏影橫斜。恰似林逋處士家。
採桑子
作者：謝逸（宋）

冷猿寒雁淮山遠，風嫋青帘。飛雪廉纖。莫道空中是撒鹽。到時乳鵲喧梧影，曉卷疏簾。彩服巡簷。索共梅花笑語添。
西江月
作者：謝逸（宋）

落寞寒香滿院，扶疏清影侵門。雪消平野晚煙昏。睡起懶勻檀粉。皎皎風前玉樹，盈盈月下冰魂。南枝春信夜來溫。便覺肌膚瘦損。
西江月
作者：謝逸（宋）

花額上堆翠葆，遠山橫處星眸。絳宮深鎖暮雲浮。月破黃昏時候。誰謂霞衣玉簡，便孤綵鳳秦樓。桃源不禁昔人遊。曾是劉郎邂逅。
西江月
作者：謝逸（宋）

窄袖淺籠溫玉，修眉淡掃遙岑。行時雲霧繞衣襟。步步蓮生宮錦。菊與秋煙共晚，酒隨人意俱深。尊前有客動琴心。醉後清狂不禁。
西江月
作者：謝逸（宋）

寶柱橫雲雁影，朱弦隔葉鶯聲。風生玉脂晚寒清。官樣輕黃袖冷。飲罷尚留餘意，曲終自有深情。歸來江上數峰青。梅水橫斜夜永。
西江月
作者：謝逸（宋）

滴滴金盤露冷，蕭蕭玉宇風清。長庚入夢曉窗明。淡月微雲耿耿。松竹五峰秋色，笙歌三市歡聲。華堂開宴擁娉婷。天上人間共慶。
西江月
作者：謝逸（宋）

青錦纏條配劍，紫絲絡轡飛驄。入關意氣喜生風。年少胸吞雲夢。金闕日高露泣，東華塵軟香紅。爭看荀氏第三龍。春暖桃花浪湧。
西江月
作者：謝逸（宋）

曉豔最便清露，晚紅偏怯斜陽。移根栽近菊花傍。蜀錦翻成新樣。坐客聯揮玉麈，歌詞細琢瓊章。從今故事記溪堂。歲歲攜壺共賞。
西江月
作者：謝逸（宋）

木末誰攀新萼，雪消自種前庭。莫嫌開過尚盈盈。似待詩人醉詠。霜後最添妍麗，風中更覺娉婷。影搖溪水一灣清。妝罷曉臨鸞境。
西江月
作者：謝逸（宋）

密雪未知膚白，夜寒已覺香清。振芳堂下月盈庭。踏碎橫斜疏影。且醉杯中綠蟻，休辭笛裡清聲。東君催促子青青。滋味要調金鼎。
南歌子
作者：謝逸（宋）

雨洗溪光淨，風掀柳帶斜。畫樓朱戶玉人家。簾外一眉新月、浸梨花。金鴨香凝袖，銅荷燭映紗。鳳盤宮錦小屏遮。夜靜寒生春筍、理琵琶。
虞美人
作者：謝逸（宋）

碧梧翠竹交加影。角簟紗廚冷。疏雲淡月媚橫塘。一陣荷花風起、隔簾香。雁橫天末無訊息。水闊吳山碧。刺桐花上蝶翩翩。唯有夜深清夢、到郎邊。
虞美人
作者：謝逸（宋）

角聲吹散梅梢雪。疏影黃昏月。落英點點拂闌干。風送清香滿院、作輕寒。花瓷羯鼓催行酒。紅袖摻摻手。曲聲未徹寶杯空。飲罷香薰翠被、錦屏中。
虞美人
作者：謝逸（宋）

風前玉樹瑲金韻。碧落佳期近。疏雲影裡鵲橋低。簷外一彎新月、印修眉。星河漸曉銅壺噎。又是經年別。此情莫與玉人知。引起舊家離恨、淚珠垂。
謁金門
作者：謝逸（宋）

簾外雨。洗盡楚鄉殘暑。白露影邊霞一縷。紺碧江天暮。瀋水煙橫香霧。茗碗淺浮瓊乳。臥聽鷓鴣啼竹塢。竹風清院宇。
如夢令
作者：謝逸（宋）

花落鶯啼春暮。陌上綠楊飛絮。金鴨晚香寒，人在洞房深處。無語。無語。葉上數聲疏雨。
如夢令
作者：謝逸（宋）

門外落花流水。日暖杜鵑聲碎。蕃馬小屏風，一枕畫堂春睡。如醉。如醉。正是困人天氣。
青玉案
作者：謝逸（宋）

蘆花飄雪迷洲渚。送秋水、連天去。一葉小舟橫別浦。數聲鴻雁，兩行鷗鷺。天淡瀟湘暮。蓬窗醉夢驚簫鼓。回首青樓在何處。柳岸風輕吹殘暑。菊開青蕊，葉飛紅樹。江上瀟瀟雨。
好事近
作者：謝逸（宋）

疏雨洗煙波，雨過滿江秋色。風起白鷗零亂，破嵐光深碧。荻花楓葉只供愁，清吟寫岑寂。吟罷倚闌無語，聽一聲羌笛。
臨江仙
作者：謝逸（宋）

木落江寒秋色晚，颼颼吹帽風輕。丹楓樓外搗衣聲。登高懷遠，山影雁邊橫。露染宮黃庭菊淺，茱萸煙拂紅輕。尊前誰整醉冠傾。酒香薰臉，落日斷霞明。
臨江仙
作者：謝逸（宋）

玉樹臨風賓欲散，黃昏約馬嘶庭。幽歡未盡有餘清。瓊糜方一啜，銀燭已雙擎。坐久香津生齒頰，何須五斗消酲。豔歌聲裡醉魂醒。明年思此會，旌旆想登瀛。
減字木蘭花
作者：謝逸（宋）

荷花風細。乞巧樓中涼似水。天幕低垂。新月彎環淺暈眉。橋橫烏鵲。不負年年雲外約。殘漏疏鍾。腸斷朝霞一縷紅。
減字木蘭花
作者：謝逸（宋）

疏疏密密。薝蔔林中飛玉出。妒舞欺梅。悠揚隨風去卻回。遙岑玉刻。不見雲中浮寸碧。夜色清妍。庭下交光月午天。
漁家傲
作者：謝逸（宋）

秋水無痕清見底。蓼花汀上西風起。一葉小舟煙霧裡。蘭棹艤。柳條帶雨穿雙鯉。自嘆直鉤無處使。笛聲吹徹雲山翠。膾落霜刀紅縷細。新酒美。醉來獨枕莎衣睡。
清平樂
作者：謝逸（宋）

曉風殘角。月裡梅花落。宿酒醒時滋味惡。翠被輕寒漠漠。夢迴一點相思。遠山暗蹙雙眉。不覺肌膚瘦玉，但知帶減腰圍。
清平樂
作者：謝逸（宋）

花邊柳際。已漸知春意。歸信不知何日是。舊恨欲拚無計。故人零落西東。題詩待倩歸鴻。惟有多情芳草，年年處處相逢。
驀山溪
作者：謝逸（宋）

霜清木落，深院簾櫳靜。池面捲菸波，瑩香水、一奩明鏡。修筠拂檻，疏翠挽嬋娟，山霧斂，水雲收，野闊江天迥。紅消醉玉，酒面風前醒。羅幕護輕寒，錦屏空、金爐燼冷。星橫參昴，梅徑月黃昏，清夢覺，淺眉顰，窗外橫斜影。
玉樓春
作者：謝逸（宋）

弄晴數點梨梢雨。門外畫橋寒食路。杜鵑飛破草間煙，蛺蝶惹殘花底露。東君著意憐樊素。一段韶華都付與。妝成不管露桃嗔，舞罷從教風柳妒。
玉樓春
作者：謝逸（宋）

橫塘暈淺琉璃瑩。綠葉陰濃庭院靜。櫻桃熟後麥秋涼，芍藥開時槐夏永。蓬萊閣下紅塵境。青羽扇低搖鳳影。庭前玉樹一枝春，香霧和煙新月冷。
玉樓春
作者：謝逸（宋）

箇中懷抱誰排遣。惻惻輕寒風剪剪。細絲梅蕊晚香濃，爭似柳梢春色淺。嬌叱道字歌聲軟。醉後微渦回笑魘。更無卓氏白頭吟，只有盧郎年少恨。
玉樓春
作者：謝逸（宋）

青錢點水圓荷綠。解籜新篁森嫩玉。輕風冉冉楝花香，小雨絲絲梅子熟。華堂燭燼零金粟。人在洞天三十六。昭華吹徹管聲寒，聲入壽觴紅浪蹙。
武陵春
作者：謝逸（宋）

畫燭籠紗紅影亂，門外紫騮嘶。分破雲團月影虧。雪浪皺清漪。捧碗纖纖春筍瘦，乳霧泛冰瓷。兩袖清風拂袖飛。歸去酒醒時。
武陵春
作者：謝逸（宋）

拍岸蒲萄江水碧，柳帶挽歸艎。破悶琴風繞袖涼。蔌蔌楝花香。淡煙疏雨隨宜好，何處不瀟湘。願作雙飛老鳳皇。莫學野鴛鴦。
浪淘沙
作者：謝逸（宋）

料峭小桃風。凝淡春容。寶燈山列半天中。麗服靚妝攜手處，笑語匆匆。酒滴小槽紅。一飲千鍾。銅荷擎燭絳紗籠。歸去笙歌暄院落，月照簾櫳。
鷓鴣天
作者：謝逸（宋）

桐葉成陰拂畫簷。清風涼處卷疏簾。紅綃舞袖縈腰柳，碧玉眉心媚臉蓮。愁滿眼，水連天。香箋小字倩誰傳。梅黃楚岸垂垂雨，草碧吳江淡淡煙。
鷓鴣天
作者：謝逸（宋）

金節平分院落涼。黃昏簾幕卷西廂。冰輪碾碎粼粼碧，玉斧修成練練光。低照戶，巧侵床。錦袍起舞謫仙狂。鵲飛影裡觥籌亂，桂子風前笑語香。
鷓鴣天
作者：謝逸（宋）

紅暈香腮粉末勻。梳妝閒淡穩精神。誰知碧嶂清溪畔，也有姚家一朵春。眉黛淺，誰為顰。莫將心事付朝雲。坐中有客腸應斷，忘了酴醿架下人。
鷓鴣天
作者：謝逸（宋）

水闊天低雁字橫。小春時節晚寒清。梅梢月上紛紛白，竹塢風來冉冉輕。人似玉，酒如澠。入關意氣喜風生。坐中有客聯鑣去，誰唱陽關第四聲。
浣溪沙
作者：謝逸（宋）

樓閣簾垂乳燕飛。圓荷細細點清溪。薰風破悶晚涼時。玉軫琴邊蘭思遠，霜紈扇裡翠眉低。揉藍衫子鬧蜂兒。
燕歸梁
作者：謝逸（宋）

六曲闌干翠幕垂。香燼冷金猊。日高花外囀黃鸝。春睡覺、酒醒時。草青南浦，雲橫西塞，錦字杳無期。東風只送柳綿飛。全不管、寄相思。
千秋歲
作者：謝逸（宋）

楝花飄砌。蔌蔌清香細。梅雨過，蘋風起。情隨湘水遠，夢繞吳峰翠。琴書倦，鷓鴣喚起南窗睡。密意無人寄。幽恨憑誰洗。修竹畔，疏簾裡。歌餘塵拂扇，舞罷風掀袂。人散後，一鉤淡月天如水。